## Marciano Gómez elogia la labor que exercixen les associacions de pacients “ja que constituïxen un pilar essencial a l’hora d’afrontar una malaltia”

*** El conseller de Sanitat ha assistit a la XII Jornada del Pacient que ha reunit 31 associacions en l’Hospital General de València
* La finalitat d’esta trobada és visibilitzar les propostes i les accions d’assessorament que duen a terme les associacions**

El conseller de Sanitat, Marciano Gómez, ha assistit a la XII Jornada del Pacient organitzada en l’Hospital General de València, en la qual ha elogiat la labor que exercixen estes associacions “ja que constituïxen un paper essencial per a les persones que han d’afrontar una malaltia gràcies al suport i acompanyament que reben per part d’estes entitats”.

Esta jornada, que se celebra hui amb el lema ‘Escoltant la veu dels pacients’ fa 12 anys consecutius que s’organitzen i ha reunit 31 associacions de pacients en els jardins del centre hospitalari, a on s’han instal·lat llocs informatius per a donar a conéixer la labor que duen a terme i les accions amb l’objectiu de millorar la qualitat de vida de les persones que patixen una patologia, generalment crònica.

El conseller ha fet un recorregut per les taules informatives per a conéixer de primera mà el treball que estan realitzant en benefici dels pacients i les necessitats i inquietuds de cada una. Durant la seua visita ha estat acompanyat per la directora gerent de l’hospital, Goitzane Marcaida, i membres de l’equip directiu.

En este sentit, Marciano Gómez ha indicat que la col·laboració entre les institucions sanitàries i les associacions és fonamental “perquè els pacients puguen aprofundir en el coneixement de les seues malalties i així, entre tots, donar resposta a les seues expectatives des de diferents àmbits”.

Les persones que patixen una malaltia troben en estes associacions el suport que necessiten en moments difícils, davant el desconeixement i la necessitat d’enfrontar-se a una situació nova. Per fer-ho, és important este assessorament i suport que oferixen les entitats de pacients perquè els ajuda a afrontar la malaltia des d’una millor perspectiva.

En este sentit, la Conselleria de Sanitat està treballant permanentment per a donar cobertura a tots els ciutadans i donar suport a la labor que duen a terme les diferents associacions. De fet, disposa d’una línia de subvencions per un import de 3,5 milions d’euros anuals per a finançar programes d’ajuda mútua i autoajuda relacionats amb la millora de la qualitat de vida dels pacients i els seus familiars a la Comunitat Valenciana. D’estes ajudes, 500.000 euros es destinen a donar suport al treball de les entitats de voluntariat en l’àmbit de la sanitat.

D’altra banda, este tipus de jornades afavorix el contacte entre les diferents associacions per a afavorir el coneixement entre elles i potenciar la labor d’assessorament, tranquil·litat i suport emocional que oferixen.

Durant la jornada, els assistents han pogut adquirir productes realitzats pels diferents col·lectius de pacients. A més, ha comptat amb la participació de la fundació Músicos por la Salud, que ha oferit un concert.

Fecha: 03/10/2024